Borre ba gakololwa go ikuela
Kgosi Kenneth Mosarwa wa Shakwe o kopile borre ba ba kgokgontshiwang gore ba ikuele. A re le fa borre e le bone go tlwaelesegileng ba kgokgontsha bomme le bana, kgokgontsho ya borre le yone e a diragala. Mo potsolotsong bosheng, Kgosi Mosarwa o boletse fa kgokgontsho e diragalelang borre mme e sa tsewe tsia e le ya tiriso ya mafoko a a botlha. O ne a tlhalosa fa Shakwe a le monnye fela thata ka jalo ba kgona go bona fa kgokgontsho e diragalang teng mme batho ba teng ba sa ikuele. A re go palelwa ke go itshwara ga bone go dira gore ba dirise methale e e sa siamang go kgalema bomme jaaka go itaa. “Basadi le bone ba na le gore fa ba kgokgontshiwa ba bo ba tshaba go ikuela kwa mapodising ka gore ba lebile gore rre yo ba mo sekisang yo ke ene a tlisang dijo mo lwapeng mme se se dire gore ba nne fela ba kgokgontshiwa,”a tlhalosa. Fa a itebaganya le tlhokomelo ya bana, kgosi a re o lemogile fa bomme bangwe ba itlhokomolosa go tlhokomela bana ba lebile fela mo go borre, a tlatsa ka gore ngwana o tshwanetse go tlamelwa ke batsadi botlhe. A re fa mongwe le mongwe a ka ikemisetsa go tsaya boikarabelo jwa go lwantsha kgokgontsho, go ka kgonega gore e nyelediwe. Bokhutlo